	CĂTRE:
	Biroul Permanent al Parlamentului Republicii Moldova

	ÎN ATENŢIA:   
	Domnului Marian LUPU,

Preşedinte al Parlamentului


Domnule Preşedinte,

Subsemnaţii, deputaţii menţionaţi în anexă la prezenta moţiune, membri ai Parlamentului de legislatura a XVI-a (2005-2009), în temeiul art. 66 lit. a) şi art.105 alin.(2) din Constituţia Republicii Moldova, precum şi art. 125 alin.(5), art. 112 alin.(1) şi art. 113 din Regulamentul Parlamentului Republicii Moldova, înaintăm prezenta MOŢIUNE SIMPLĂ privind situaţia de criză pe piaţa valutară şi politica economică a Guvernului. 

Vă rugăm să dispuneţi măsurile necesare în vederea declanşării procedurilor legale pentru dezbaterea acesteia.

Anexe: 

Nota informativă

Proiectul moţiunii

Lista semnatarilor





        Deputaţi în Parlamentul Republicii Moldova 
Notă informativă
asupra moţiunii simple privind situaţia de criză pe piaţa valutară
şi politica economică a Guvernului

Conform Planului de acţiuni UE-R.M, Guvernul ţării noastre s-a angajat să implementeze o serie de acţiuni menite să asigure o stabilitate economică şi financiară a ţării, printre care cităm principalele:
„... (19) Consolidarea creşterii economice şi asigurarea durabilităţii acesteia pe termen mediu

- Ca pas vital spre creşterea economică durabilă, consolidarea stabilităţii macroeconomice prin  promovarea unei politici monetare raţionale 

(20) Perfecţionarea economiei de piaţă funcţionale şi a climatului de afaceri prin intermediul unor reforme structurale adecvate, orientate în acelaşi timp şi spre obţinerea transparenţei şi  previzibilităţii condiţiilor de desfăşurare a afacerilor.
(33) Asigurarea aplicării în totalitate a prevederilor titlului V al APC (Plăţi curente şi de capital)

- Asigurarea liberei circulaţii a capitalurilor de investiţii directe în societăţi sau alte investiţii efectuate în conformitate cu prevederile referitoare la stabilirea societăţilor (capitolul II, titlul IV)
(54) Sporirea eforturilor şi cooperării în lupta împotriva spălării banilor, conform art. 66 al APC; asigurarea progresului în eforturile de creare şi implementare a unui regim cuprinzător de luptă împotriva spălării banilor....”
Astăzi, după expirarea termenului pentru implementarea Planului de acţiuni, nici Guvernul precedent şi nici cel actual nu numai că nu au reuşit să implementeze angajamentele asumate contribuind astfel la consolidarea stabilităţii macro şi microeconomice în ţară, dar, prin politica economică defectuoasă, a contribuit de fapt la sporirea inflaţiei, iar printr-o politică monetară nechibzuită a contribuit la aprecierea nejustificată a leului faţă de valutele străine, ceea ce a condus, pe de o parte, la sărăcirea populaţiei, iar pe de alta, la descurajarea şi chiar falimentarea exportatorilor. 
„Bunăstarea poporului şi progresul societăţii sânt raţiunea de a exista a Guvernului” – aşa începea în mod patetic prezentarea de către Guvern a Programului său de activitate, program care a obţinut, de altminteri, votul de încredere a Parlamentului la 31 martie curent. Actualul cabinet de miniştri a promis că va „implementa în continuare politicile reuşite ale statului pentru accelerarea creşterii economice, dezvoltarea unui sistem sigur de protecţie socială, atingerea unui nivel înalt al calităţii vieţii oamenilor”, promisiuni la care adăuga că „scopul Guvernului este de a servi binele ţării în ansamblu şi al fiecărui cetăţean în parte”. 
Experţii economici atât cei din ţară, cât şi cei din afară, bat demult alarma: un risc major pentru economia moldovenească îl reprezintă balanţa comercială negativă, care în jumătate de an s-a majorat cu 57,3 %. Astfel, comerţul exterior numai în prima jumătate a anului s-a soldat cu un deficit de 1595,3 milioane dolari, adică cu 581,0 milioane dolari mai mare faţă de cel din perioada similară din anul 2007. Exporturile de mărfuri realizate în ianuarie-iunie 2008 au crescut cu doar 23 % şi s-au cifrat la 738,2 milioane dolari, în timp ce importurile de mărfuri au crescut cu 44,5 %, până la 2333,5 milioane dolari. În condiţiile în care preţul resurselor energetice, dar şi a metalelor şi a altor materii prime a crescut semnificativ, ne putem aştepta la un deficit comercial anual de circa 3 miliarde de dolari. Această stare de lucruri este generată de degradarea continuă a mediului de afaceri, insuficienţa şi ineficienţa investiţiilor şi, respectiv, descurajarea producătorilor autohtoni şi a exportatorilor. Situaţia creată reprezintă în mare măsură şi efectele pretinsei liberalizări ce a creat condiţii propice pentru intrarea masivă a capitalului speculativ pe piaţa financiară internă. Banii străinilor intraţi în ţară nu au fost investiţi în societăţi comerciale, ci au fost depozitaţi în conturi bancare (având în vedere că rata dobânzilor e mai mare decât în ţările lor de origine), fapt care a condus la un surplus de valută străină pe piaţă şi, respectiv, la un deficit de lei moldoveneşti. Nu excludem nici faptul că surplusul de valută străină pe piaţa valutară a ţării este un rezultat al „amnistiei de capitaluri” de care au profitat unii nerezidenţi folosind diverse scheme de legalizare a banilor în Republica Moldova. 
Situaţia pe piaţa financiară internă este una critică, iar rata de schimb a leului faţă de euro şi dolar este nejustificată şi contrară evoluţiei economiei naţionale, mai ales ţinând cont de consecinţele nefaste ale calamităţilor naturale din vara curentă. Or, în cazul stihiei şi consecinţelor acesteia asupra economiei în ansamblu, este firească o depreciere a valutei naţionale, ci nu aprecierea acesteia. 
De la începutul anului, euro a pierdut în faţa leului 14%, însă ceea ce se întâmplă în ultima lună este o cădere bruscă, apreciază experţii. Dacă la începutul lunii august cursul oficial era de 15,1499 lei/euro, către sfârşitul lunii acesta coborâse la 14,3712, iar multe din casele de schimb valutar afişau o cotaţie de 13,90-14,00 lei/euro. Prima reacţie a pieţei a fost mai mult decât nervoasă – unele case de schimb valutar au încetat să mai procure moneda unică europeană, iar băncile continuau să opereze doar cu volume mici de euro. Situaţia s-a repetat pe parcursul mai multor săptămâni. Şi incertitudinile cresc, iar patronii caselor de schimb şi băncile nu doresc să rişte. 

Nu pot fi acceptate explicaţiile banale ale Băncii Naţionale cum că această situaţie se datorează fluctuaţiilor pe pieţele valutare internaţionale, în special, deprecierii valutei unice euro faţă de dolarul american. Or, evoluţia cursului de referinţă a monedelor naţionale din ţările din regiune este exact inversă. Astfel, la 1 august un euro valora 3,51 lei româneşti, iar la 9 septembrie cotaţia era de 3,58 lei / euro. Aceeaşi situaţie s-a atestat şi cu dolarul american: 2,24 RON pentru 1 USD la începutul lunii august şi, respectiv, 2,53 RON pentru 1 USD în septembrie. O situaţie comparabilă s-a înregistrat şi în Rusia. Cu toate că în perioada de referinţă euro a fost relativ stabil – 36,57 ruble per euro la începutul lunii august faţă de 36,09 în luna septembrie, trebuie menţionat că la începutul anului aceeaşi monedă valora doar 35,9 ruble. Dar mult mai sugestivă este evoluţia raportului dolar / rublă, care la 1 august era de 23,41 ruble pentru 1 USD, pe când la 9 septembrie cotaţia a ajuns tocmai la 25,58 ruble pentru un dolar. 
Exportatorii şi cetăţenii RM care muncesc peste hotare şi transferă bani acasă, dar şi familiile lor care beneficiază de remitenţe, acuză mari pierderi, care, potrivit unor calcule neoficiale, se ridică zilnic la 1,5 milioane de lei. Şi oficialii recunosc că exportatorii devin mai puţin competitivi pe pieţele unde livrează producţia lor, dar şi pe piaţa internă care este invadată de mărfuri de import. 

Mai mult de jumătate din veniturile populaţiei sunt dependente de cotaţia leului faţă de principalele valute de referinţă. Astfel, numai în prima jumătate a anului curent, cetăţenii care muncesc peste hotare şi familiile lor au pierdut circa 200 de milioane de dolari de pe urma politicilor financiare dubioase ale Guvernului şi Băncii Naţionale. Astfel, se creează condiţii pentru îmbogăţirea unor operatori de pe piaţa financiară din contul populaţiei şi al agenţilor economici, în special al exportatorilor.
Vicepremierul Igor Dodon, ministru al Economiei şi Comerţului, a declarat că „Guvernul, Ministerul Economiei şi Comerţului, este foarte îngrijorat de această situaţie. Excedentul valutei în piaţă este destul de mare”. Ministrul a pus la îndoială faptul că Banca Naţională (BNM) va putea face faţă excedentului de valută pe piaţă şi a anunţat că se lucrează asupra unui nou instrument de intervenţie pe piaţa valutară. Ceea ce ar putea face Guvernul pentru a mai tempera această presiune e să emită obligaţiuni în valută, afirmă unii analişti financiari, alţii însă nu exclud că ar putea opera restricţii pentru a controla fluxul de valută ce intră în ţară, mai ales că noua lege de reglementare valutară prevede instrumente de salvgardare. Anume prin intrările de capital speculativ în creştere aceiaşi analişti explică faptul că dolarul sau euro se depreciază pe piaţa moldovenească mai accentuat decât în alte ţări din regiune. Ca urmare a reevaluării activelor şi pasivelor BNM pe fondul aprecierii valutei naţionale, în prima jumătate de an s-a produs o decapitalizare a BNM de circa un miliard de lei. BNM, care a cumpărat în anul 2007 mari sume de dolari la o cotaţie mai înaltă decât cea actuală, acum este nevoită să le arate în bilanţ la un curs mult mai mic. 

Deşi la începutul lunii august a fost atinsă norma maximă de rezervare (22%) din mijloacele atrase şi astfel au fost imobilizate sume importante, iar BNM a intervenit masiv cu procurări pe piaţa valutară sterilizând, totodată, numerarul, nu s-a reuşit să fie reinversată tendinţa de apreciere.

Acest lucru oarecum îl recunoaşte Guvernul prin răspunsul său la interpelarea deputatului formulată în cadrul Orei Guvernului din 27 iunie curent, precizând, totodată, un detaliu important: unicul instrument folosit de Ministerul Economiei şi Comerţului de comun cu Banca Naţională a Moldovei au fost „cumpărări nete de valută străină pe piaţa valutară interbancară”, acţiuni care au „condus la creşterea activelor valutare de rezervă”. 
În acelaşi timp, susţin experţii, aprecierea leului nu este numai o problemă monetară, este vorba de capacitatea economiei de a asimila capitalul valutar şi de a-l include în circuitul economiei reale. Dar intervenţia masivă monetaristă în continuare poate avea efecte extrem de negative asupra economiei, inclusiv să provoace o profundă stagnare economică.

Aceste efecte au început deja să se resimtă. Prin intermediul instrumentelor sale monetariste de natură administrativă Banca Naţională nu reuşeşte decât să camufleze inflaţia, care în realitate, în opinia experţilor, ar atinge deja cota de 30%. În acelaşi timp, Guvernul nu găseşte alte modalităţi mai eficiente decât cele de natură restrictivă şi punitivă în problema preţurilor. Astfel, în răspunsul său la interpelarea deputatului, Guvernul (Ministerul Economiei şi Comerţului) precizează că unicul lucru pe care l-a întreprins în legătură cu explozia preţurilor la unele alimente, a fost plafonarea adaosului comercial la desfacerea unor categorii de produse alimentare (pastele, crupele, orezul şi hrişca) şi efectuarea controalelor la unii agenţi economici. Oare numai la aceste măsuri se reduc politicile guvernamentale? 
Trezeşte o îngrijorare şi un alt aspect. Aşa cum afirmă factorii de la Guvern, preţurile în special la unele categorii de alimente (mai ales cele de import, cum ar fi orezul, de pildă) s-au dublat în perioada lunilor mai-iunie. În acelaşi timp, pe parcursul lunilor de vară cursul leului faţă de valutele străine, aşa cum se arată mai sus, s-a apreciat simţitor. De ce, în aceste condiţii, nu au coborât şi preţurile, cel puţin, la produsele şi mărfurile importate? Or, se creează impresia că Guvernul fie că nu mai controlează acest proces, fie operează cu aprecierea leului pentru a „amortiza” cumva creşterea în continuare a preţurilor şi acceptă, astfel, implicit ruinarea exportatorilor şi sărăcirea populaţiei de dragul menţinerii preţurilor la nivelul actual. Şi într-un caz şi în altul, însă, putem vorbi despre o incompetenţă a Guvernului sau, cel puţin, despre inapetenţa lui de a întreprinde acţiuni energice în vederea revenirii situaţiei la normal.
Unicele acţiuni întreprinse de către Guvern în acest sens au fost, aşa cum s-a arătat mai sus, instrumentele de ordin administrativ, restrictive după esenţa lor. În acţiunile Guvernului nu se întrevăd, însă, careva elemente de politici economice, de ordin stimulativ, care să fie în măsură să stabilească un climat favorabil pentru agenţii economici antrenaţi în comerţ, cât şi pentru ceilalţi actori economici în ansamblu. Guvernul aşa şi nu dispune de un program clar de acţiuni, de politici economice, pe termen mediu, după care să se dezvolte economia naţională. Dar, se pare, că nici pe termen scurt cabinetul de miniştri nu cunoaşte cum va evolua situaţia economică a ţării.
Aşadar, autorităţile administraţiei publice centrale sunt pur şi simplu obligate de împrejurări să evalueze situaţia de ansamblu, creată în acest domeniu, şi să găsească o soluţie ce se impune. 
Având în vedere argumentaţia prezentei moţiuni,

Pornind de la imperativul integrării europene şi angajamentele asumate faţă de partenerii europeni, 

Pornind de la faptul că dreptatea este una din valorile supreme garantate în Republica Moldova,
Având în vedere dispoziţiile constituţionale, potrivit cărora „Guvernul este responsabil în faţa Parlamentului” (art.104), 
În calitate de iniţiatori ai prezentei moţiuni, solicităm colegilor noştri parlamentari să susţină adoptarea acestei moţiuni simple.

Proiect

PARLAMENTUL REPUBLICII MOLDOVA

MOŢIUNE 

privind situaţia de criză pe piaţa valutară şi politica economică a Guvernului
În temeiul art. 66 lit. a), art. 105 alin.(2) din Constituţie, Parlamentul adoptă prezenta moţiune.
Art. 1. (1) Se constată drept ineficientă şi distructivă politica monetară promovată de Banca Naţională a Moldovei. 
(2) Se recomandă Guvernatorului Băncii Naţionale a Moldovei, domnului Leonid Talmaci, să-şi prezinte demisia.
Art.2. (1) Se constată drept ineficientă politica economică a Guvernului. 
(2) În termen de o lună, Ministrul Economiei şi Comerţului, domnul Igor Dodon, va identifica cauzele situaţiei de criză în economia naţională şi îşi va consolida echipa cu cadre competente şi calificate. 
Art.3. (1) Guvernul, în comun cu Banca Naţională a Moldovei, în termen de 30 de zile, va adopta un program de redresare a situaţiei de pe piaţa valutară şi financiară a ţării şi va examina posibilitatea angajării răspunderii sale asupra acestuia. 
(2) În acest scop autorităţile menţionate la alin.(1) vor elabora un set de măsuri menite să descurajeze intrarea capitalului speculativ pe piaţa financiară a ţării.
Art.4. Guvernul, în comun cu Banca Naţională a Moldovei, va elabora şi va implementa, de urgenţă, politici economice antiinflaţioniste menite să stimuleze producătorii autohtoni şi să stopeze creşterea preţurilor la produsele de primă necesitate, cu respectarea strictă a principiilor economiei de piaţă, va monitoriza evoluţia preţurilor şi va raporta, periodic, Parlamentului despre măsurile întreprinse.

Art.5. Prezenta moţiune intră în vigoare la data adoptării.

PREŞEDINTELE  PARLAMENTULUI

